ROZHODNUTIE KOMISIE
z 26. apríla 2007,
ktorým sa mení a dopĺňa príloha E k smernici Rady 92/65/EHS s cieľom zahrnúť dodatočné veterinárne opatrenia na obchodovanie so živými včelami a aktualizovať vzory veterinárnych osvedčení
[oznámené pod číslom K(2007) 1811]
(Text s významom pre EHP)
(2007/265/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/65/EHS (1) z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v oddiele 1 prílohy A k smernici 90/425/EHS, a na ich dovoz do Spoločenstva, a najmä na jej článok 22,
keďže:
(1)
Vzor osvedčenia pre obchod so živými včelami (Apis mellifera) v rámci Spoločenstva je stanovený v časti 2 prílohy E k smernici 92/65/EHS. V tomto veterinárnom osvedčení sa neuvádzajú žiadne požiadavky týkajúce sa zdravia zvierat, pokiaľ ide o malé úľové chrobáky (Aethina tumida) alebo roztoče (Tropilaelaps spp.), keďže sa v Spoločenstve nikdy nevyskytli zamorenia týmito škodcami.
(2)
Na to, aby bolo možné vyjadriť potenciálne ohrozenie týmito škodcami, je však ich prítomnosť teraz predmetom povinného oznámenia Svetovej organizácie pre zdravie zvierat (International Office of Epizootic Diseases, OIE) a ochranné opatrenia o dovoze živých včiel z tretích krajín boli stanovené v rozhodnutí Komisie 2003/881/ES (2).
(3)
Napriek uvedeným opatreniam v prípade výskytu týchto škodcov v Spoločenstve je dôležité, aby sa zaviedli dodatočné bezpečnostné opatrenia, ktorými by sa zamedzilo šírenie nákazy na území Spoločenstva. Preto je vhodné preskúmať osvedčenie na obchod so živými včelami a čmeliakmi v rámci Spoločenstva s cieľom zaviesť požiadavky týkajúce sa zdravia zvierat v súvislosti so zamorením malými úľovými chrobákmi a roztočmi.
(4)
Cieľom týchto požiadaviek by malo byť zamedzenie pohybu živých včiel (Apis mellifera) a čmeliakov (Bombus spp.) z nakazených oblastí. Oblasť podliehajúca obmedzeniam v prípade výskytu tejto nákazy by mala byť, berúc do úvahy schopnosť malých úľových chrobákov a roztočov rýchlo sa šíriť, najmenej 100 kilometrov od nakazených oblastí.
(5)
Okrem toho bol v súlade s rozhodnutím Komisie 2003/623/ES (3) zavedený integrovaný počítačový veterinárny systém zvaný Traces. Na to, aby systém Traces mohol fungovať čo najefektívnejšie, by mali byť vzory osvedčení pre obchod v rámci Spoločenstva kompatibilné s týmto elektronickým systémom.
(6)
Z tohto dôvodu by sa mali zmeniť a doplniť veterinárne osvedčenia uvedené v prílohe E k smernici 92/65/EHS na uľahčenie prevádzky systému Traces a veterinárne osvedčenie uvedené v časti 2 prílohy E by sa okrem toho malo upraviť tak, aby zahŕňalo dodatočné veterinárne opatrenia pre obchod so živými včelami a čmeliakmi.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha E k smernici 92/65/EHS sa nahrádza prílohou k tomuto rozhodnutiu.
Článok 2
Toto rozhodnutie sa uplatňuje od 1. mája 2007.
Článok 3
Toto rozhodnutie je určené členským štátom.
V Bruseli 26. apríla 2007